Document ID: 32004D0695

KOMISIJAS LĒMUMS
(2004. gada 14. oktobris)
par sarakstiem, kuros iekļauj dzīvnieku slimību izskaušanas un pārraudzības un zoonožu profilakses kontroles programmas, kas pretendē uz Kopienas finansiālu atbalstu 2005. gadā
(izziņots ar dokumenta numuru K(2004) 4010)
(2004/695/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tās 24. panta 5. punktu un 32. pantu,
tā kā:
(1)
Dažas dalībvalstis ir iesniegušas Komisijai programmas tādu dzīvnieku slimību izskaušanai un pārraudzībai, par kurām tās vēlas saņemt finansiālu atbalstu no Kopienas.
(2)
Saskaņā ar Padomes 1999. gada 17. maija Regulu (EK) Nr. 1258/1999 par kopējās lauksaimniecības politikas finansēšanu (2) programmas dzīvnieku slimību izskaušanai un pārraudzībai tiek finansētas no Eiropas Lauksaimniecības virzības un garantiju fonda Garantijas nodaļas līdzekļiem. Finanšu kontrolei piemēro minētās regulas 8. un 9. pantu.
(3)
Sastādot dzīvnieku slimību izskaušanas un pārraudzības programmu sarakstu, kas var pretendēt uz Kopienas finansiālu atbalstu 2005. gadam, un nosakot paredzēto likmi un palīdzības apjomu katrai programmai, jāņem vērā gan katras programmas nozīmīgums Kopienā, gan pieejamo apropriāciju apjoms.
(4)
Sastādot zoonožu profilakses kontroles programmu sarakstu, kas var pretendēt uz Kopienas finansiālu atbalstu 2005. gadam, un nosakot paredzēto likmi un palīdzības apjomu katrai programmai, jāņem vērā katras programmas nozīmīgums Kopienā, atbilstība attiecīgo Kopienas veterinārijas tiesību aktu tehniskajiem noteikumiem un pieejamo apropriāciju apjomam.
(5)
Komisija ir izskatījusi visas iesniegtās programmas gan no veterinārā, gan finansiālā aspekta un piekrīt, ka šīs programmas jāiekļauj to programmu sarakstos, kas var pretendēt uz Kopienas finansiālu atbalstu 2005. gadā.
(6)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
1. Programmas dzīvnieku slimību izskaušanai un pārraudzībai, kas minētas I pielikumā, pretendē uz Kopienas finansiālu atbalstu 2005. gadā.
2. Katrai 1. punktā minētajai programmai paredzētā Kopienas finansiālā atbalsta likme un apjoms ir tāds, kā noteikts I pielikumā.
2. pants
1. Kontroles programmas to zoonožu profilaksei, kas uzskaitītas II pielikumā, pretendē uz Kopienas finansiālu atbalstu 2005. gadā.
2. Katrai 1. punktā minētajai programmai paredzētā Kopienas finansiālā atbalsta likme un apjoms ir tāds, kā noteikts II pielikumā.
3. pants
Šis lēmums ir adresēts dalībvalstīm.
Briselē, 2004. gada 14. oktobrī

Labels: 0
15
6